Allar klínískar lyfjarannsóknir sem framkvæma á hérlendis skulu lagðar fyrir Vísindasiðanefnd . VSN hefur allt að 60 daga frá viðtökudegi fullbúinnar umsóknar til að skila rökstuddu áliti sínu til rannsakanda og Lyfjastofnunar . Umsókn til VSN telst komin þegar öll gögn hafa borist og skrifstofa nefndarinnar hefur gefið skriflega staðfestingu á viðtöku umsóknar . Sjá 6. gr. rg. um klíníska lyfjarannsóknir á mönnum , nr. 443 / 2004 ( sjá flipann „ Lög og reglugerðir “ undir VSN ) . Um leið hefst umfjöllun nefndarinnar . Það er hagur rannsakenda að umsóknir séu eins vel úr garði gerðar og unnt er þegar þær berast nefndinni . Skrifstofa VSN skoðar umsóknir skv. gátlista og móttaka er ekki staðfest , skorti á að umsóknin sé fullgerð . VSN getur óskað viðbótargagna einu sinni eftir að gild umsókn berst og skal umsagnarferlið stöðvað þar til umbeðin gögn berast . Þetta þýðir að samskipti rannsakenda og nefndar eru takmörkuð við eina bréfasendingu með athugasemdum frá nefndinni . Leyfilegt er að framlengja ofangreind tímamörk um allt að 30 daga sé um að ræða lyf til genameðferðar eða lækningar með líkamsfrumum eða lyfjum sem innihalda erfðabreyttar lífverur . Telji VSN nauðsynlegt að leita ráðgjafar má framlengja tímamörkin í allt að 180 daga frá því að gild umsókn barst . Hyggist nefndin framlengja tímamörkin skal rannsakanda tilkynnt um það . Engin tímamörk eru skilgreind varðandi lækningar með dýrafrumum .